V. Palko, poslanec: (2001-11-28):
Zákon o štátnej službe policajtov stanovuje v § 64 ods. 1, citujem, že „dĺžka základného času v týždni sa stanovuje na 40 hodín“. Zákon tiež stanovuje, že policajti slúžia buď s rovnomerným rozvrhnutím základného času služby v týždni, to znamená od pondelka do piatka 8 hodín denne, alebo druhá možnosť – s nerovnomerným rozvrhnutím základného času služby v týždni, ľudovo povedané na zmeny. Tým druhým pripadá služba občas i na soboty, nedele a štátne sviatky, čo je pochopiteľné. Policajtom s nerovnomerným rozvrhnutím základného času sa internými predpismi ministerstva vnútra stanovuje koeficient, koľko hodín v priemere denne musia slúžiť. Koeficient sa počíta spôsobom, ktorý je zdanlivo, zdôrazňujem, zdanlivo logický. Ak dĺžka základného času v týždni je 40 hodín a týždeň má 7 dní, tak koeficient sa stanovuje ako podiel 40 delené 7, čo je 5,7. Teda policajt s nerovnomerným rozvrhnutím základného času služby musí denne odslúžiť v priemere 5,7 hodín. Táto metodika je chybná v nasledujúcom zmysle. Ona totiž diskriminuje všetkých policajtov s nerovnomerným rozvrhnutím základného času služby. A to pre toto: Existujú štátne sviatky a iné dni pracovného pokoja. Ak takéto dni nepripadnú na sobotu alebo nedeľu, tak policajt s rovnomerným rozvrhnutím základného času služby v takýto deň neslúži. Ale policajtovi s nerovnomerným rozvrhnutím vyplýva povinnosť odslúžiť za takýto deň v priemere 8 hodín. Čo je výsledkom? Výsledkom je stav, že policajt s nerovnomerným rozvrhnutím základného času služby musí ročne odslúžiť niekedy i o 100 hodín viac ako policajt s rovnomerným rozvrhnutím základného času služby. Tento rozdiel v danom roku závisí od počtu štátnych sviatkov a dní pracovného pokoja nepripadajúcich na sobotu alebo nedeľu. Pochopiteľne, že je to nespravodlivosť a táto nespravodlivosť vzbudzuje v radoch policajtov dlhodobú nespokojnosť a námietky. Predloženou novelou navrhujem, aby bol priamo v zákone stanovený koeficient určujúci povinný počet hodín, ktorý musí v priemere denne odslúžiť policajt s nerovnomerným rozvrhnutím základného času služby. Navrhujem stanoviť tento koeficient ako súčin 8 hodín krát počet všetkých pracovných dní v roku, toto delené počtom všetkých dní v roku. Takáto metodika výpočtu koeficientu zaručuje, že jedni i druhí, teda policajti s rovnomerným rozvrhnutím i tí s nerovnomerným rozvrhnutím základného času služby, budú povinní slúžiť ročne rovnaký počet hodín a tým sa nastolí spravodlivosť. Vyčíslenie dosahu na štátny rozpočet závisí od spôsobu, akým sa vykryjú hodiny, ktoré ostanú nepokryté a ktoré treba iste odslúžiť. V danom roku to závisí i od počtu štátnych sviatkov a dní pracovného pokoja, ktoré nepripadajú na soboty a nedele. V prípade, že nepokryté hodiny sa vykryjú formou služby nad základný čas služby, tak možno odhadnúť náklady zhruba na takých 40 – 50 mil. Sk ročne. Vážené panie poslankyne, vážení páni poslanci, problém, ktorý som vám popísal, je jednoducho pochopiteľný, zjavne ide o nespravodlivosť a navrhovaná novela, ktorú vám predkladám, rieši tento problém najjednoduchším a najlogickejším možným spôsobom s tým, že suma, ktorú bude treba vyčleniť v štátnom rozpočte, nie je sumou, ktorú by tento parlament nemohol obetovať na to, aby bola nastolená spravodlivosť v Policajnom zbore. Ďakujem vám za pozornosť. M. Andel, poslanec NR SR: Ďakujem, pán poslanec, nech sa páči, zaujmite miesto určené pre navrhovateľa. Teraz dávam slovo spoločnému spravodajcovi výborov pánovi poslancovi Langošovi a prosím ho, aby informoval Národnú radu Slovenskej republiky o prerokovaní tohto návrhu zákona a aby odôvodnil návrh a stanovisko gestorského výboru. Pán kolega, nech sa páči, máte slovo. J. Langoš, poslanec: Ďakujem pekne za slovo. Vážený pán predsedajúci, dámy a páni, dovoľte mi, aby som ako spoločný spravodajca určený gestorským výborom predniesol spoločnú správu o rokovaní výborov o tomto návrhu zákona, ktorú máte na laviciach pod číslom 1085a. Predseda Národnej rady svojím rozhodnutím č. 1188 z 25. júna 2001 pridelil tento návrh ústavnoprávnemu výboru, výboru pre financie, rozpočet a menu, výboru pre sociálne veci a bývanie a výboru pre obranu a bezpečnosť, ktorý je súčasne gestorským výborom. Určené výbory prerokovali návrh poslanca Vladimíra Palka v lehote určenej rozhodnutím predsedu. Ostatné výbory o tomto návrhu nerokovali. Gestorský výbor vo svojej správe konštatuje, že do začatia rokovania o poslaneckom návrhu zákona nedostal žiadne stanoviská poslancov podané podľa § 75 ods. 2 zákona o rokovacom poriadku. Dámy a páni, v spoločnej správe v štyroch bodoch sú legislatívnotechnické úpravy, o ktorých gestorský výbor odporúča hlasovať spoločne a všetky tieto štyri body spoločnej správy schváliť. Chcem povedať niekoľko slov o celom tom procese rokovania o tomto návrhu zákona. Je pozoruhodný tým, že úradníci poza stolov, úradníci ministerstva vnútra vykonali obrovské penzum práce, aby zabránili prijatiu tohto zákona. Táto novela alebo zmena je v súlade s jedným zo základných princípov západoeurópskeho práva, ktorý hovorí, že zákon musí byť spravodlivý. Spravodlivosť zákona – ja ako laik si dovolím tvrdiť – spočíva v tom, že zákon musí ustanovovať rovnaké práva a povinnosti voči každému, koho sa tento zákon týka. Výhody a nevýhody rovnaké voči každému. Novela, ktorú predložil poslanec Vladimír Palko, robí z nespravodlivého zákona zákon spravodlivý. Gestorský výbor odporúča Národnej rade a) podľa § 79 ods. 4 písm. e) zákona o rokovacom poriadku schváliť návrhy, ako sú uvedené v spoločnej správe, ako ich samotný výbor odporúča, b) podľa § 79 ods. 4 písm. f) zákona o rokovacom poriadku po schválení návrhov uvedených v spoločnej správe návrh zákona ako celok schváliť. Pán predsedajúci, toľko spoločná správa, prosím, otvorte všeobecnú rozpravu. M. Andel, podpredseda NR: Ďakujem, pán poslanec. Dámy a páni, otváram rozpravu o tomto bode nášho programu. Keďže som nedostal žiadnu písomnú prihlášku do rozpravy, pýtam sa, kto sa hlási ústne. Pán poslanec Krajči. Uzatváram možnosť podania ďalších prihlášok. Slovo má pán poslanec Krajči. G. Krajči, poslanec: Vážený pán predsedajúci, vážené panie poslankyne, páni poslanci, v krátkosti len by som chcel podporiť iniciatívu, ktorá vyplynula od pána poslanca Vladimíra Palka. Tento zákon sa opätovne predkladá na riešenie problematiky, ktorá je naozaj v rukách nás, poslancov Národnej rady Slovenskej republiky. Keďže bolo jasne v dôvodovej správe povedané, že ide o určitú diskrimináciu policajtov, ktorí pracujú ako zmenoví policajti, je potrebné túto diskrimináciu vyriešiť. My sme sa zaoberali touto otázkou a musím konštatovať, že naozaj táto vec je možná a riešiteľná práve tým, že prijmeme túto malú novelu, ktorú predkladá pán Palko. Preto sme sa rozhodli túto novelu podporiť. Ďakujem. M. Andel, podpredseda NR SR: Ďakujem. Pýtam sa pána navrhovateľa a pána spravodajcu, či sa chcú vyjadriť. Áno? Pán navrhovateľ, nech sa páči, máte slovo.